Document ID: 32015R0459

IZVEDBENA UREDBA KOMISIJE (EU) 2015/459
z dne 19. marca 2015
o določitvi tehničnih parametrov priložnostnega modula za leto 2016 o mladih na trgu dela, kakor določa Uredba Sveta (ES) št. 577/98
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 7a(5) Uredbe,
ob upoštevanju naslednjega:
(1)
Za spremljanje napredka pri doseganju skupnih ciljev iz strategije Evropa 2020 in povezane vodilne pobude „Mladi in mobilnost“ (2) je potreben celovit niz podatkov o mladih in njihovem prehodu na trg dela, ki bo omogočal primerjave med državami članicami.
(2)
Komisija v svojem sporočilu z naslovom Ponovni razmislek o izobraževanju: naložbe v spretnosti za boljše socialno-ekonomske rezultate (3) države članice spodbuja k reformam njihovih izobraževalnih sistemov, da bodo mladi imeli potrebne spretnosti za zaposlitev.
(3)
Svet v svoji resoluciji z dne 27. novembra 2009 o prenovljenem okviru za evropsko sodelovanje na področju mladine (2010-2018) (4) poudarja, da je treba bolje poznati in razumeti življenjske pogoje, vrednote in vedenje mladih žensk in moških.
(4)
Svet v svojem priporočilu z dne 22. aprila 2013 o vzpostavitvi jamstva za mladino (5) spodbuja države članice, naj izvajajo programe jamstva za mlade čim prej, po možnosti od začetka večletnega finančnega okvira za obdobje 2014-2020. Priporoča se, da za to uporabljajo sklade skupnega strateškega okvira Unije, predvsem Evropski socialni sklad.
(5)
Komisija v svojem sporočilu Skupna prizadevanja za mlade v Evropi: poziv k ukrepanju v zvezi z brezposelnostjo mladih (6) spodbuja države članice k izvajanju jamstva za mlade in vlaganju v mlade. Spodbuja spletne storitve, ki mladim omogočajo iskanje zaposlitvenih možnosti, ki jih oglašujejo delodajalci iz lastnih in drugih držav članic, in hkrati pomagajo MSP pri zaposlovanju mladih iz cele Evrope.
(6)
Uredba Komisije (EU) št. 318/2013 (7) določa priložnostni modul za leto 2016 o mladih na trgu dela.
(7)
Delegirana uredba Komisije (EU) št. 1397/2014 (8) določa in opisuje območja posebnih informacij („priložnostne podmodule“), ki jih je treba vključiti v priložnostni modul za leto 2016 o mladih na trgu dela.
(8)
Uredba (EU) št. 545/2014 Evropskega parlamenta in Sveta (9) določa, da bi morala Komisija opredeliti tehnične parametre, filtre, šifre in rok za posredovanje podatkov na podlagi vsakega priložnostnega podmodula iz uvodne izjave 7.
(9)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Tehnični parametri priložnostnega modula za leto 2016 o mladih na trgu dela, filtri in šifre, ki jih je treba uporabiti, ter rok, v katerem je treba podatke poslati Komisiji, so določeni v Prilogi k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. marca 2015

Labels: 12
9
19